kombinácia prípravkov
Môžem užívaťmultivitam od a-z a magnerot ďakujem
Dobrý deň,
ďakujeme za Vašu otázku.
Podľa ÚVZ SR je odporúčaná denná dávka horčíka pre dospelé ženy 300 až 350 mg. Množstvo prijatého horčíka sa zvyšuje pri fyzickej námahe, stúpajúcim vekom, či niektorými ochoreniami. Počas užívania magnézia vo forme lieku, alebo výživového doplnku je potrebné zohľadniť aj množstvo horčíka prijatého v potrave. Taktiež je dôležitá aj forma viazanosti magnézia v konkrétnom prípravku. Vysoké dávky horčíka môžu vyvolať zmäknutie stolice alebo hnačku, tieto príznaky sa dajú odstrániť znížením dennej dávky. Vysoké dávky horčíka môžu spomaliť srdcový rytmus alebo spôsobiť nepravidelnú srdcovú činnosť príp. kolaps periférnych ciev. Predávkovanie horčíkom môže spôsobiť poruchy vedomia a svalovú ochablosť.
Výživový doplnok Multivitamín A-Z podľa informácii od výrobcu obsahuje okrem iného aj 100mg horčíka (magnézia). Magnerot je liek, ktorý obsahuje 500 mg orotátu horečnatého, čo zodpovedá 32,8 mg horčíka v 1 tablete. Magnézium orotát sa vyznačuje veľmi dobrou vstrebateľnosťou. Dávkovanie je individuálne, riadi sa podľa závažnosti nedostatku horčíka, príp. jeho potreby. Pri užívaní 2xdenne to je 65,6 mg horčíka, teda v tolerancii dennej dávky. V prípade, že máte znížený príjem či nedostatok horčíka, je možné súčasné užívanie daných produktov, avšak je vhodné o tom upovedomiť Vášho lekára, ktorému je známy Váš zdravotný stav ako aj užívané lieky.
Prajem pekný zvyšok dňa.
S pozdravom
Mgr. Emma Halás Haluščíková